Russiese parlementslid in 'rassisme'-herrie oor piesangfoto van Obama – praag.co.za — 20 jaar jonk!
Irina Rodnina het 'n fotokomposisie op Twitter geplaas wat dit laat lyk asof Obama en sy vrou na 'n hand op die voorgrond staar wat 'n piesang vashou.
Die beeld herinner aan die piesangs wat deur sommige sokkergeesdriftiges vir swart spelers in die lug gehou word, 'n kwetsende rassistiese gebruik wat steeds by sommige wedstryde in Rusland gesien word.
Rodnina, 64, is tans 'n parlementslid vir die regerende party in die Doema, die laer huis van die Russiese parlement, maar het goue medaljes in ysskaats in die 1970s en 1980s gewen.
Die foto wat sy op Twitter geplaas het, het viraal verpsrei nadat Rusland se charismatiese opposisieleier, Alexei Nawalni, dit Vrydagaand oorgeneem het.
Nawalni, wat self al die wenkbroue laat lig het deur by nasionalistiese byeenkomste te praat, het geskryf dat die parlementslid "'n grap gemaak het".
Die joernalis Tikhon Ziadko het op Twitter geantwoord: "Doema-afgevaardigde Irina Rodnina steek nie weg dat sy 'n rassis is nie."
"Miskien is dié alledaagse rassisme. Miskien is dit dat sy sleg opgevoed is en 'n verwronge sin vir humor het," het die adjunkredakteur van die dagblad Moskofski Komsomolets, Aider Moesjdabajef, op 'n woernaal geskryf.
"Die belangrikste is dat Rodnina dit gedoen het, en sy is hoegenaamd nie spyt nie."
Nadat die plasing op Twitter Saterdag 'n storm van afsku veroorsaak het, het Rodnina die boodskap uitgevee, maar steeds daarop aangedring dat sy niks verkeerds gedoen het nie.
"Spraakvryheid is spraakvryheid! Hanteer self julle 'hang-ups'," het sy onbevange op Twitter geskryf en gemeen dat die plasing haar gewildheid laat styg het.
'n Lid van die laer huis se etiek-komitee, Jan Zelinski, het in kommentaar aan die Russiese Nuusdiens se radio-uitsending saamgestem.
"Sy beskou die president van die Verenigde State as iemand wat van piesangs hou. Wat is verkeerd daarmee?"
Irina Rodnina in haar dae as Olimpiese ysskaatskampioene
Nog 'n bekende sportvrou, die paalspringster, Jelena Isibajewa, het onlangs internasionale woede veroorsaak deur Sweedse atlete te kritisser omdat hulle gay-regte by die Moskouse wêreldatletiekkampioenskap in Augustus bevorder het.
Sy het in gebroke Engels gesê dat Russe "normale standaardmense" is wat nie van gay-regtebyeenkomste hou nie.
Die Russiese laer huis van die parlement is vol bekende sportpersoonlikhede, waaronder die bokser Nikolai Waloejef, die gimnas Alina Kabjewa en tennisspeler Marat Safin, wat almal die Verenigde Rusland-party van meneer Poetin ondersteun. – AFP
Skrywer Dan RoodtGepubliseer op 16 September 2013 16 September 2013 Kategorieë Internasionale nuus, NuusSleutelwoord Barack Obama, Doema, Irina Rodnina, piesang, ras, rassisme, Rusland, twitter